### NN 41/2018 (4.5.2018.), Presuda Visokog upravnog suda Republike Hrvatske broj: Usoz-6/18-5 od 28. ožujka 2017.

VISOKI UPRAVNI SUD REPUBLIKE HRVATSKE

803

PRESUDA

Visoki upravni sud Republike Hrvatske u vijeću sastavljenom od sudaca toga suda Marine Kosović Marković, predsjednice vijeća, Ane Berlengi Fellner, Arme Vagner Popović, Mirjane Čačić i Eveline Čolović Tomić, članova vijeća, te više sudske savjetnice Ljerke Morović Pavić, zapisničarke, u postupku ocjene zakonitosti općeg akta pokrenutom po službenoj dužnosti, na sjednici vijeća održanoj 28. ožujka 2018.

presudio je

Ukida se Odluka o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17.).

Obrazloženje

Nikolina Kalinka podnijela je ovom Sudu zahtjev za ocjenu zakonitosti Odluke o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 9/17.) koji je zaprimljen u ovom Sudu te riješen pod brojem: Usoz-111/17.

Naknadno u podnesku od 29. siječnja 2018. navodi da je Općinsko vijeće u međuvremenu donijelo i Odluku o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17.). Naprijed navedeni podnesak zaprimljen je u ovom Sudu pod brojem: Usoz-6/18. U tom podnesku ističe da se Sudu obratila jer općinski načelnik zahtjeva sklapanje aneksa ugovora pozivajući se na Odluku o izmjeni dopuni Odluke o subvencioniranju stambenih kredita za mještane Općine Čeminac koju smatra nezakonitom. To iz razloga jer se naknadne izmjene Odluke ne mogu odnositi na osobe koje su već sklopile ugovore temeljem osnovne Odluke odnosno Odluke o subvencioniranju stambenih kredita za mještane Općine Čeminac od 27. veljače 2017.

Sud je navedeni podnesak uzeo u razmatranje kao obavijest građana sukladno odredbi članka 83. stavka 2. Zakona o upravnim sporovima (»Narodne novine«, broj 20/10., 143/12., 152/14., 94/16. i 29/17., dalje u tekstu: ZUS) jer postoje razlozi za pokretanje postupka po službenoj dužnosti za ocjenu zakonitosti Odluke o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17.).

Sukladno odredbi članka 32. ZUS-a, Sud je navedeni podnesak dostavio na očitovanje Općinskom vijeću Općine Čeminac koje je dopisom od 21. veljače 2018. obavijestilo Sud da je Odluka o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17.) obustavljena od primjene odlukom predstojnice Ureda državne uprave u Osječko-baranjskoj županiji, klasa: 040-02/18-01/12, urbroj: 2158-01-16-3 od 12. veljače 2018. o čemu dostavlja presliku navedene odluke.

Postupajući po obavijesti građana, Sud je po službenoj dužnosti pokrenuo postupak ocjene zakonitosti citirane Odluke te je istu ocijenio nezakonitom.

Odredbe Odluke glase:

I.

Odluka o izmjeni i dopuni Odluke o subvencioniranju stambenih kredita za mještane Općine Čeminac od 9. 10. 2017. godine, klasa: 402-07/17-01/002, urbroj: 2100/05-03-17-1 (»Službeni glasnik Općine Čeminac«, 9/17.) primjenjuje se na sve sklopljene Ugovore, odnosno počevši od stupanja na snagu Odluke o subvencioniranju stambenih kredita za mještane Općine Čeminac od 27. 2. 2017.godine, klasa: 402-07/17-01/002, urbroj: 2100/05-03-17-1.

II.

Ova Odluka stupa na snagu 8. dana od dana objave u »Službenom glasniku«.

Odluku je donijelo Općinsko vijeće Općine Čeminac na sjednici održanoj 30. prosinca 2017. te je ista, nakon objave u »Službenom glasniku Općine« stupila na snagu 7. siječnja 2018.

Odluka je donesena pozivom na odredbu članka 29. Statuta Općine Čeminac (»Službeni glasnik Općine Čeminac«, broj 1/13.) kojom su općenito propisane ovlasti Općinskog vijeća Općine Čeminac za donošenje odluka i drugih općih akata iz samopravnog djelokruga Općine.

Prema odredbi članka 73. stavka 5. Zakona o lokalnoj i područnoj (regionalnoj) samoupravi (»Narodne novine«, broj 19/13. – pročišćeni tekst, 137/15. i 123/17.) opći akt ne može imati povratno djelovanje. Istovjetna odredba propisana je odredbom članka 100. stavka 3. naprijed citiranog Statuta Općine Čeminac.

Po ocjeni ovog Suda predmetna osporena Odluka ima povratno djelovanje što ju čini nezakonitom u smislu navedene odredbe Zakona o lokalnoj i područnoj (regionalnoj) samoupravni i Statuta Općine Čeminac.

Naime, Odlukom o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 3/17.dalje: Odluka) koja je sukladno točki VI. iste stupila na snagu 8. ožujka 2017., Općina Čeminac propisala je detaljne kriterije i uvjete pod kojim će subvencionirati stambene kredite koje mještani s prebivalištem i boravištem na području Općine Čeminac uzimaju kod poslovnih banaka. Uvidom u ovosudni spis poslovni broj: Usoz-111/17 utvrđeno je da je temeljem naprijed navedene Odluke Općina Čeminac s korisnicima subvencije sklapala ugovore kojim je utvrdila međusobna prava i obveze vezane za davanje/korištenje subvencije korisnicima subvencije koji su prethodno morali ispuniti kriterije i uvjete propisane tom Odlukom (primjerice Ugovor o sufinanciranju stambenog kredita, klasa: 402-07/17-06/0002, urbroj: 2100/05-02-17-2 od 8. rujna 2017.).

Naknadno, Općinsko vijeće Općine Čeminac donosi Odluku o izmjeni i dopuni Odluke o subvencioniranju stambenih kredita za mještane Općine Čeminac (prva izmjena i dopuna) kojom su propisane određene izmjene Odluke, a koje se odnose na obveze korisnika subvencije da je tijekom cijelog perioda subvencije dužan imati prebivalište na području Općine Čeminac, umjesto Odlukom propisane obveze prebivanja i boravka tijekom cijelog razdoblja ostvarivanja prava na subvenciju. Također, Odluka je dopunjena i glede podnošenja zahtjeva, kao i dostave odgovarajuće dokumentacije u cilju ostvarivanja prava temeljem te prve izmjene i dopune Odluke. Ista je obavljena u »Službenom glasniku Općine Čeminac«, broj 9/17. te je sukladno točki V. stupila na snagu 18. listopada 2017.

Konačno, osporenom Odlukom o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17. – dalje: druga izmjena i dopuna) propisano je da se Odluka o subvencioniranju stambenih kredita za mještane Općine Čeminac od 9. listopada 2017., a koja je objavljena u »Službenom glasniku Općine Čeminac«, broj 9/17. – (prva izmjena i dopuna), primjenjuje na sve sklopljene Ugovore odnosno počevši od stupanja na snagu Odluke o subvencioniranju stambenih kredita za mještane Općine Čeminac od 27. veljače 2017. koja je objavljena u »Službenom glasniku Općine Čeminac«, broj 3 /17. (Odluka), temeljem koje su sklapani Ugovori s korisnicima subvencije i to pod uvjetima i kriterijima koji su bili propisani tom Odlukom od 27. veljače 2017. (»Službeni glasnik Općine Čeminac«, broj 3/17.).

Dakle, ovdje se radi o primjeni osporene druge izmjene i dopune Odluke i to u odnosu na postupke koji su već završeni i na temelju kojih su stranke ostvarile pravo na subvencioniranje stambenih kredita, i to kako temeljem Odluke, tako i prve izmjene i dopune Odluke, čime joj je dano povratno (retroaktivno) djelovanje. Time ta druga izmjena i dopuna Odluke djeluje i na one korisnike subvencije koji su već sklopili ugovore prije stupanja na snagu te druge izmjene i dopune Odluke i temeljem tih ugovora stekli određena prava, a što ju čini nezakonitom.

Slijedom navedenog, Sud je na temelju odredbe članka 86. stavka 3. ZUS-a ukinuo Odluku o izmjeni i dopuni Odluke o subvencioniranju stambenih kredita za mještane Općine Čeminac (»Službeni glasnik Općine Čeminac«, broj 12/17.), a na temelju odredbe članka 86. stavka 4. ZUS-a ukinuta Odluka prestaje važiti danom objave ove presude u »Narodnim novinama«.

Poslovni broj: Usoz-6/18-5

Zagreb, 28. ožujka 2018.

Predsjednica vijeća
 Marina Kosović Marković, v. r.